Vereeniging

Tref yn nhalaith Gauteng, De Affrica, yw Vereeniging. Saif ar lannau Afon Vaal, i dde Johannesburg, nid nepell o'r ffin daleithiol â'r Wladwriaeth Rydd.

Mae'r enw, y gair Affricaneg am "gymdeithas" neu "undeb", yn cyfeirio at y gymdeithas lofaol a oedd yn berchen ar yr anheddiad a sefydlwyd yno ym 1892. Yma ym 1902 cynhaliwyd trafodaethau heddwch ar gyfer Cytundeb Vereeniging i ddod â therfyn i Ail Ryfel y Boer. Ymgorfforwyd y gymuned yn dref ym 1912.

Elwodd Vereeniging ar ei maes glo, a dyfroedd Afon Vaal, i ddatblygu'n un o'r prif ganolfannau diwydiannol trwm yn Ne Affrica. Mae gweithfeydd y dref yn cynhyrchu haearn a dur, gwydr, a briciau a theils, a phrosesu calch a glo, ac mae gorsafoedd ynni gwres lleol yn darparu trydan i'r grid cenedlaethol.

Ar gyrion Vereeniging lleolir treflan Sharpeville, safle cyflafan Sharpeville ym 1960.

Cynyddodd y boblogaeth o 79,630 yn 2001 i 99,787 yn 2011. "Census 2011: Vereeniging". Adalwyd ar 13 Hydref 2022. Yn ôl cyfrifiad 2011, mae 55% o drigolion Vereeniging yn bobl dduon, 33% yn bobl wynion, 6% o dras Indiaidd neu Asiaidd, a 5% yn bobl groenliw. Prif ieithoedd cyntaf y boblogaeth yw Afrikaans (35%), Sesotho (26%), Saesneg (15%), Swlŵeg (8%), a Xhosa (4%).

 Cyfeiriadau 

Categori:Aneddiadau Gauteng
Categori:Aneddiadau a sefydlwyd ym 1892
Categori:Trefi De Affrica